Chichen Itza

Chichén Itzá on kuuluisa Maya-intiaanien temppelialue, Cancunin ja Meridan puolessa välissä. Se on yksi Unescon maailmanperintökohteista ja se valittiin vuonna 2007 maailman seitsemän uuden ihmeen joukkoon.

Ymmärrä
Chichén Itzán sijainti tekee siitä suositun matkakohteen. Monet turistit poikkeavat alueella päivän reissuilla esimerkiksi Cancunista. Turistimassojen ja porottavan auringonpaahteen välttämiseksi paras vierailuajankohta on varhain aamulla. Alue on erittäin laaja, joten oppaan käyttämistä kannattaa ainakin harkita.

Historia
Chichén Itzá oli Maya-kulttuurin poliittinen ja taloudellinen keskus. Se toimi yli tuhannen vuoden ajan muun muassa uhripaikkana sekä pyhiinvaelluskohteena. Chichén Itzán Cenote Sagrado (60 metriä leveä ja 35 metriä syvä lähde) oli pyhitetty sateen jumala Chacille. Joidenkin lähteiden mukaan 900-luvun loppupuolella tolteekit kuninkaansa Quetzalcoatl:in (mayakielellä Kukulcán) johdolla valtasivat Chichén Itzán ja tekivät siitä alueen vaikutusvaltaisimman kaupungin. Samalla kaupungista muodostui Kukulcánin palvonnan keskus. Toiset lähteet taas väittävät, että minkäänlaista valtausta ei tapahtunut vaan muutokset syntyivät eri kansojen vaikutuksen myötä.

Vuoden 1221 tienoilla Mayat kapinoivat tolteekkijohtajia vastaan. Vaikka kaupunkia ei hylätty, kaikki poliittinen valta siirtyi vähitellen muualle ja kaupunki näivettyi. Se pysyi kuitenkin Mayojen pyhiinvaelluskohteena kunnes espanjalaiset valloittivat sen vuonna 1531.

Vaikka espanjalaiset ajettiin Maya-intiaanien toimesta pois alueelta, jäi Chichén Itzán alue vähitellen viidakon armoille. 1920-luvulla alueella alkoivat laajat kunnostustyöt, joiden ansiosta Chichén Itzán historiasta on saatu paljon uutta tietoa ja monet rakennukset on onnistuttu entisöimään. Sisäänkäynnin lähellä sijaitsevassa museossa on näytillä muun muassa valokuvia siitä, miltä alue näytti kunnostustöiden alkaessa.

Tule
Chichen Itza sijaitsee Meridan ja Cancunin välisen maksullisen valtatien varrella. Sen vierellä kulkee myös pienempi tie, joka poikkeaa monissa lähistön kylissä. Alueelle pääsee autolla sekä säännöllisesti kulkevilla busseilla. Myös monet lähistön yritykset järjestävät matkoja Chichen Itzaan.

Pääsymaksua alueelle perittiin vuonna 2007 142 pesoa.

Liiku
Ainoa tapa liikkua Chichen Itzassa on jalkaisin. Mukavat kävelykengät sekä vesipullo, hattu ja aurinkorasva kuuluvatkin vierailijan perusvarustukseen.

Vuodesta 2006 lähtien El Castillo -pyramiden huipulle kiipeäminen on ollut kiellettyä.

Näe

 * Noin 25 metriä korkea pyramidi sijaitsee keskeisellä paikalla. Se muodostaa mayalaisen kalenterin. Neljän portaikon 91 askelta ja ylätaso muodostavat kalenterin 365 päivää. Kevät- ja syyspäivän tasausten aikana varjo osuu täsmälleen pyramidin kulmaan, jolloin toinen puoli on täydellisessä auringonvalossa ja toinen täydellisessä varjossa. Pohjoisportaiden ylitse näyttää muodostuvan varjoista kukulcan-käärmeen vartalo, joka yhtyy portaiden alapäässä sijaitseviin käärmeen päitä esittäviin veistoksiin.
 * Mayat rakensivat temppelinsä usein vanhojen päälle. El Castillon alta paljastui myös vanha temppeli, jota hallitsee kuningas Kukulcanin kivestä veistetty jaguaarivaltaistuin, joka on koristeltu punaisella värillä ja jade-palasilla.
 * Alueella sijaitsee useita kenttiä (suurin Gran Juego de Pelota), joilla pelattiin muinaista pallopeliä. Säännöistä tiedetään hyvin vähän, mutta ilmeisesti kuminen pallo yritettiin saada kentän laidoilla olevien kivirenkaiden läpi käyttäen apuna vain lantiota ja kyynärpäitä. Peliin on myös kuulunut tärkeänä osana uhrilahja jumalille.
 * 60 metriä leveä ja 35 metriä syvä lähde, josta on löydetty useita ihmisluurankoja. Osa näistä on ollut uhrilahjoja sateen jumala Chacille, mutta osa ihmisistä on voinut pudota lähteeseen myös vahingossa. Alueella sijaitsee myös pienempi lähde Xtoloc, josta kaupunki sai juomavetensä.

Juo
Veden juominen on tärkeää, sillä lämpötila voi nousta yli 40 asteen.

Jatka matkaa
Chichen Itza Chichén Itzá Chichen-Itza Chichen Itza